
Στην τελευταία συνεδρίαση του ΔΣ (16/9/2026) έγινε συζήτηση προκειμένου να παρθεί απόφαση για  την αγωνιστική στάση του Συλλόγου και  των μελών του απέναντι στην απόφαση του Υπουργείου να πραγματοποιήσει τις εκλογές των αιρετών με τον απαράδεκτο τρόπο της εξ αποστάσεως ψηφοφορίας. 

Στην συζήτηση υπήρξε καταγγελία των προθέσεων χειραγώγησης από πλευράς  του Υπουργείου και συμφωνία από όλους στο ότι η ψηφοφορία θα πρέπει να γίνεται αποκλειστικά και μόνο δια ζώσης.

Έτσι η  Ανεξάρτητη Ριζοσπαστική Παρέμβαση με απόλυτη συνέπεια λόγων και έργων πρότεινε στο ΔΣ προς ψήφιση την απόφαση του Συλλόγου το 2024,  η οποία κάθετα και ξεκάθαρα καλούσε τα μέλη του σε αποχή από την  συγκεκριμένη διαδικασία, εφόσον αυτή γίνονταν με τους όρους που επιλέγει το Υπουργείο Παιδείας  και η κυβέρνηση  συνολικότερα, προκειμένου να περνάει ευκολότερα την αντιδραστική πολιτική της.

Εμείς κάναμε αυτό που έπρεπε. Υποστηρίξαμε την θέση  του συλλόγου μας και των εκπαιδευτικών και επιδιώξαμε να παρθεί συλλογικά η απόφαση για αποχή. Η πρόταση που καταθέσαμε (απόφαση του ΔΣ το 2024) δεν ψηφίστηκε από ΔΗΣΥ, ΔΙΚΤΥΟ ΚΑΙ ΑΣΕ. Καμία από τις τρεις παρατάξεις δεν ήθελε ούτε την απόφαση ούτε την αποχή.

Για τη ΔΗΣΥ και το Δίκτυο ήταν δεδομένο. Είναι ήδη στα υπηρεσιακά συμβούλια, συμμετέχοντας στο παρελθόν στις εξ αποστάσεως εκλογές των «αιρετών», κόντρα όχι μόνο στις αποφάσεις των συλλογικών οργάνων, αλλά και κόντρα και στη στάση της μεγάλης πλειοψηφίας του κλάδου μας που απείχε από την παρωδία της ηλεκτρονικής ψηφοφορίας. Είναι γνωστή και κατακριτέα η άποψη, η θέση και ο ρόλος αυτών των παρατάξεων στο συνδικαλιστικό κίνημα σε όλες τις βαθμίδες του.
Εκείνο που κάνει εντύπωση είναι η προσαρμογή της ΑΣΕ στα δεδομένα του αυταρχισμού και της χειραγώγησης  και η «φρέσκια» αντίληψη όσον αφορά την στάση της και τον τρόπο αντίστασης - αντίδρασης των εκπαιδευτικών  στις επιδιώξεις και την συγκεκριμένη πολιτική της κυβέρνησης. Η ίδια παράταξη που όχι απλά κατακεραύνωνε την κυβέρνηση για την εξ αποστάσεως ψηφοφορία και πρότεινε την αποχή από τις εκλογές των αιρετών, τώρα «σφυρίζει» κοιτάζοντας  αλλού όταν προτείνεται αποχή, παρά το ότι οι εκλογές αιρετών γίνονται με τον ίδιο ακριβώς τρόπο και έχουν τις ίδιες διαχρονικά πολιτικές στοχεύσεις με το παρελθόν. Το γιατί είναι προφανές και ενδεικτικό των προθέσεων και της αντίληψης  της συγκεκριμένης παράταξης γύρω από τα ποσοστά και τις εκλογές γενικότερα.  

Συναδέλφισσες/φοι οι εκλογές για μας δεν αποτελούν ευκαιρία για να εκμεταλλευτούμε αποκομίζοντας δημοτικότητα και εκλογικά κέρδη κάνοντας εκπτώσεις  στους στόχους μας.

«Το Υπουργείο Παιδείας εφαρμόζει συνειδητά τον ν. Χατζηδάκη που τον έχουν απορρίψει τόσο οι εκπαιδευτικοί, όσο και οι εργαζόμενοι συνολικά! Η στόχευσή τους είναι τα σωματεία και οι συλλογικές διά ζώσης διαδικασίες τους! Τρέμουν το μαζικό και οργανωμένο κίνημα!
 Δίνουμε όλες μας τις δυνάμεις για γνήσιες διά ζώσης εκλογές σε σωματεία και Ομοσπονδίες που θα καταγράψουν την πραγματική βούληση του κλάδου!
 	Η μη συμμετοχή μας στις ηλεκτρονικές εκλογές και το κάλεσμα για μαζική αποχή σηματοδοτεί τη συνέχιση και κλιμάκωση της αντιπαράθεσης με την κυβέρνηση και το ΥΠΑΙΘΑ, με στόχο ο ίδιος ο κλάδος να πάρει στα χέρια του την εκπροσώπηση στα Υπηρεσιακά Συμβούλια».  (ΑΡ. ΠΡΩΤ 135, 27/10/2024).

